Homsel naistepäeval kell seitse õhtul leiab Tallinna botaanikaaias aset orhideede oksjon. Enampakkumisele lähevad nii lillesõpradele ammu tuttavad kui ka haruldased ja kauged, Himaalajast pärit orhideede liigid ning kaks üllatust botaanikaaia oma kollektsioonist.
«Juba teist aastat minnakse Tallinna botaanikaaias kevadele vastu orhideede oksjoniga. Tegemist on kindlasti ühe eksklusiivsema sündmusega, mis pakub rõõmu nii harrastuslillekasvatajatele kui tõsistele fanaatikutele,» ütles Tallinna botaanikaaia direktor Karmen Kähr. «Oksjonilt on võimalik soetada väga põnevaid taimi, näiteks orhidee nimega Vanda. See on lill, mida võib hoida klaasvaasis või korvis, kuna ta ei vaja kasvamiseks mulda.»
Sissepääs oksjonile on tavapärase piletihinnaga. Orhideede alghinnad algavad 20 eurost.
Oksjonit juhib Arlet Palmiste, musitseerib Peeter Rebane.
Täpsem info on üleval Tallinna botaanikaaia koduleheküljel www.botaanikaaed.ee uudiste rubriigis.